อาคเนย์ทำเบี้ย1.5หมื่นล.
ตบเท้าขายผ่านแบงก์-ตัวแทนเช่าซื้อ-เช่าใช้-ประกันชีวิตใหม่
24 ส.ค. 2554

ตบเท้าขายผ่านแบงก์-ตัวแทนเช่าซื้อ-เช่าใช้-ประกันชีวิตใหม่
กลุ่มอาคเนย์เร่งสร้างรายได้ตามเป้า 1.5 หมื่นล้าน ดันธุรกิจเช่าใช้รถ ประกันชีวิตนำตลาด
นายโชติพัฒน์ พีชานนท์ ประธานคณะกรรมการบริหาร กลุ่มธุรกิจประกันและการเงินอาคเนย์ เปิดเผยว่า ในช่วงครึ่งปีหลังนี้ในส่วนของธุรกิจประกันชีวิตและธุรกิจประกันภัยจะต้องมีการเร่งสร้างยอดขายให้เพิ่มขึ้นในทุกมิติ
ทั้งนี้ ในส่วนของบริษัท อาคเนย์ประกันชีวิต จะต้องเพิ่มยอดขายผ่านสถาบันการเงินให้มากขึ้น โดยเฉพาะธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ซึ่งมีแผนต่อยอดไปยังการรับประกันภัยทรัพย์สินให้กับผู้ประกอบการเอสเอ็มอีรวมถึงธุรกิจเช่ารถยนต์
ล่าสุด กลุ่มอาคเนย์ยังได้ร่วมเป็นพันธมิตรกับสถาบันการเงินอีกหนึ่งแห่งเพื่อเปิดตัวแบบกรมธรรม์ประกันชีวิตใหม่ที่ชำระเบี้ยครั้งเดียว หรือซิงเกอร์ พรีเมียร์ เพื่อมุ่งจับลูกค้าชั้นดีหรือกลุ่มคนที่มีเงิน
นอกจากนี้ ในส่วนของช่องทางการขายผ่านตัวแทนนั้นจะเร่งสร้างตัวแทนใหม่ให้เพิ่มขึ้นให้มากที่สุดจากปัจจุบันมีตัวแทนอยู่ประมาณ 2,000 คน และมีสัดส่วนถึง 60-70% ที่มียอดขายเบี้ยประกันเข้ามาอย่างต่อเนื่อง ซึ่งตัวแทนส่วนใหญ่อยู่กับบริษัทมานาน เห็นได้จากอัตราต่ออายุลูกค้าเก่าสูงถึง 97-98% แต่ก็มีตัวแทนขายฝีมือดีจากบริษัทอื่นย้ายมาอยู่กับบริษัทด้วย
นายโชติพัฒน์ กล่าวว่า ส่วนผลการดำเนินงานของกลุ่มธุรกิจประกันภัยและการเงินในปีนี้ตั้งเป้ารายได้ที่ 1.5 หมื่นล้านบาท โดยในช่วงครึ่งปีแรกบริษัท อาคเนย์แคปปิตอล ที่ให้บริการธุรกิจเช่าใช้รถยนต์ถือได้ว่ามีผลการดำเนินงานดีมาก มีจำนวนรถเช่าใช้แล้วถึง 4,000 คัน จากที่ตั้งเป้าหมายไว้ตลอดทั้งปี ซึ่งเป็นผลมาจากการได้งานประมูลใหญ่ๆ มาได้หลายงาน
สำหรับบริษัท อาคเนย์ประกันชีวิต ในปีนี้ตั้งเป้าเบี้ยรับรวมที่ 10,500 ล้านบาท เติบโตเพิ่มขึ้น 73% เพื่อให้ขึ้นไปติด 1 ใน 5 บริษัทที่มีเบี้ยรับรวมสูงสุดภายในปี 2555 จากเดิมที่ตั้งเป้าไว้แค่ติด 1 ใน 9 เท่านั้น ซึ่งในช่วง 6 เดือนแรกยังตามหลังเป้าหมายอยู่ เพราะตั้งเป้าไว้ค่อนข้างสูง แต่ถ้าดูเฉพาะช่องทางการขายผ่านตัวแทนซึ่งเป็นช่องทางจำหน่ายหลักมีเบี้ยปีแรก 598 ล้านบาทนั้นถือว่าเติบโตเพิ่มขึ้น 30% ถือว่าตามเป้า
นายโชติพัฒน์ กล่าวว่า ส่วนเบี้ยผ่านช่องทางธนาคารหรือแบงก์แอสชัวรันส์ที่ตั้งเป้าหมายเติบโตเท่ากับเบี้ยรวมนั้น ยังไม่ได้ตามเป้าส่วนบริษัท อาคเนย์ประกันภัย ที่ปีนี้ตั้งเป้าหมายเบี้ยรับรวม 3,252 ล้านบาท เติบโตเพิ่มขึ้น 50% ในช่วงครึ่งปีแรกเติบโตได้ 42%
ทั้งนี้ หากพิจารณาเฉพาะเบี้ยประกันชีวิตรับรายใหม่เพียงอย่างเดียวในไตรมาส 2 ของปีนี้มีทั้งสิ้น 4.72 หมื่นล้านบาท เพิ่มขึ้นจากปีก่อน 4,978.9 ล้านบาท บริษัทที่มีเบี้ยสูงสุด คือ เอไอเอ 19.7% อันดับ 2 เมืองไทยประกันชีวิต 15.5% อาคเนย์ประกันชีวิต มีส่วนแบ่ง 2.2%